钦定古今图书集成/明伦汇编/官常典/第577卷 > 陈镒
## 钦定古今图书集成/明伦汇编/官常典/第577卷 > 陈镒

按《明外史》本传：“镒字有戒，吴县人。永乐十年进士。授
御史。迁湖广副使，历山东、浙江，皆有声。宣德十年，擢
右副都御史，镇守陕西。北方饥民多流移就食，镒道出大名见之，疏陈其状，诏为免赋役。正统改元，镒言
陕西用兵，民困供亿，派征物料，乞悉停免。诏可。巡延
绥、宁夏边，条奏军民便宜，多所废置。所部六府饥，请”
发仓赈。帝从辅臣请，修《荒政》。镒请遍行于各边，由是
塞上咸有储蓄。六年春，以镒久劳于外，命与王翱岁
一更代。七年，翱调辽东，镒复出镇。岁满当代，以陕人
乞留，诏仍旧任。时仓储充溢，有军卫者足支十年，无
者直可支百年。镒以陈腐委弃可惜，请每岁春夏时
给官军为月饷，不复折钞。从之。九年春，进右都御史，
镇守如故。秦中饥，乞蠲租十之四。已，命巡视甘肃、宁
夏、延绥边务，听便宜处置。以灾沴频仍，条上抚安军
民二十四事，多议行。寻还理院事。也先将入犯，命出
抚畿内。事宁，召还，进左都御史。景泰二年，陕西饥，军
民万馀人愿得陈公活我。监司以闻，帝复命之。镒至
是凡三镇陕，先后十馀年，陕人戴之若父母。每还朝，
必遮道拥车泣，再至，则欢迎数百里不绝。其得军民
心，前后抚陕者莫及也。三年春召还，加太子太保，与
王文并掌都察院。文威严，诸御史畏之若神。镒性宽
恕，少风裁，誉望损于在陕时。明年秋，以疾致仕。卒。赠
太保，谥《僖敏》。